2 Timoteyo
4 Klistu Yesu chachawelusya ŵandu ŵaumi soni ŵawe pandaŵi jachachiwonechela soni pachachilamulilaga mu Uchimwene wakwe. Myoyo pameso pa Klistu Yesujo soni Mlungu, ngumlamula mmwejo kuti, 2 Mlalichile maloŵe. Mgalalichile mwachitema mundaŵi jambone soni mundaŵi jakusawusya. Mwajamucheje ŵandu, mwakalamusyeje mwamachili, soni mwalimbikasyeje. Mtendeje yeleyi mwakuwusimana mtima soni mpelaga jwakwiganya jwambone. 3 Pakuŵa jikwika ndaŵi jele ŵandu ngasanonyelaga yijiganyo yisyesyene,* nambo pakuya yakusaka yawo, jemanjajo chachilipatila ŵakwiganya ŵane kuti agambeje kwajiganya yakusaka kupikana.* 4 Ŵanduwo chachileka kupikanila yijiganyo yisyesyene ni kutanda kupikanilaga ngani syaunami. 5 Nambo mmwejo mpitilisye kuŵa ŵaganisya chenene mu yindu yosope, mpilile yakupweteka, mpitilisye kulalichila ngani syambone,* soni mkwanilisye mbali syosope sya utumiki wenu.
6 Une nalipeleche kala mpela mbopesi jachakumwa jele akujikusula, soni ndaŵi jangu jakutyoka jiŵandichile. 7 Mbutile ngondo jambone, mbutwiche pa mpikisano mpaka kumbesi, soni nguyisye yindu yosope yatukusakulupilila. 8 Kutandila apano, Ambuje ŵele ŵakusawelusya mwachilungamo ali ŵakoseka kumba chisoti cha umwenye. Chisoti chelechi chachipochela ŵandu ŵakutenda yakuŵajilwa pameso pa Mlungu, mwamti Ambujewo chachimba une chisoticho mpela mboto* palisikulyo. Ngasamba unepe, nambo chachapasoni wosope ŵakwembecheya ndaŵi ja kuwonechela kwa Ambujewo.
9 Mtende yiliyose yakomboleka kuti myiche kwa une mwachitema. 10 Pakuŵa Dema andesile une ligongo lyakunonyela yindu ya mu ndaŵi* ajino, mwamti apite ku Tesalonika. Kelesike apite ku Galatiya, soni Tito apite ku Dalamatiya. 11 Luka jika ni jwasigele ni une. Pakwika mumjigalesoni Maliko, ligongo jwalakwejo ali jwakamuchisya mnope kwa une pa masengo gakutumichila Mlungu. 12 Nambo Tukiko namtumile ku Efeso. 13 Munjigalilesoni chakuwala changu chakutukutila chinachilesile ku Tolowa kumangwakwe Kalipo, nambosoni munjigalile mipukutu mnopemnope ja mapende jila.
14 Alekisanda mmisili jwakupanganya yindu yachisyano jula ŵandendele yindu yakupweteka mnope. Yehofa chachimwuchisya jwelejo mwakamulana ni yakutenda yakwe. 15 Mmwejosoni mkalamuche ni mundu jweleju, ligongo jwalakwe ŵalimbene mnope ni maloŵe gatwalalichile.
16 Panaliji mkulichenjela kandanda pa magambo gangu pangali juŵaliji kumbali jangu, nambo wosope ŵandisile. Nguŵenda kuti Mlungu akasiŵajimba magambo jemanjajo. 17 Nambo Ambuje ŵajimi pambali pangu ni kumba machili. Ŵatesile yeleyi kuti kupitila mwa une ngani syambone silalichidwe mwakwanila soni kuti ŵandu ŵamitundu josope asipikane. Nambosoni ŵangulupwisye mkamwa mwa lisimba. 18 Ambujewo chachingulupusyasoni ku yakusakala ya mtundu uliwose soni chachisunga kuti ngatame mu Uchimwene wawo wakwinani. Uchimbichimbi wosope ujawule kwa Ambujewo mpaka kalakala. Ame.
19 Mumbelechele moni kwa Pulisika ni Akula soni kwa wosope ŵa m’nyumba ja Onesifolo.
20 Elasito ŵasigalile ku Kolinto, nambo Tulofimo namlesile ku Mileto ligongo ŵaliji mkulwala. 21 Mtende yiliyose yakomboleka kuti myiche akuno ndaŵi jakusisima mkanijitande.
Yubulo akumpa moni, nambosoni Pude, Lino, Kalaudiya soni achalongo achimjetu wosope nombenawo akumpa moni.
22 Ambuje aŵe ni mmwejo ligongo lya mtima wambone wamkwete. Umbone mtima wakwe wekulungwa uŵe ni jemanja wosope.
kin_Latn tum_Latn tum_Latn tum_Latn tum_Latn tum_Latn tum_Latn tum_Latn nya_Latn tum_Latn